Lørdag var fyldt med fest og farver i Aalborg. Dette års Pride blev nemlig afholdt, og flere tusinde deltog i festlighederne. Ida-Marie Andersen var en af deltagerne, og hun var med til paraden og den efterfølgende afterparty af nogle helt særlige årsager. -	Jeg er taget til Pride, fordi det er rigtig vigtigt for mig personligt, at vi ligesom er synlige i en by som Aalborg, da det er noget, vi ikke ser så tit, forklarer hun og fortsætter. - Det er også bare en kæmpe fest, og jeg føler lidt, at det er et karneval for folk, der er lidt mere anderledes og måske føler sig lidt uden for normal. Så det er bare virkelig rart at være i nærheden af folk, der er ligesom en selv, konstaterer hun. Jyder gemmer sig mere Selv er hun fra Nordsjælland og er tilflytter til det nordjyske. Da hun flyttede til Aalborg mærkede hun en stor forskel på byerne, og derfor er det også vigtigt for hende, at man synligører miljøet. -	Jeg vil sige, at det er meget forskelligt fra by til by. Nu er jeg selv fra Nordsjælland, og der føler jeg, at det er lidt mere accepteret. Da jeg flyttede til Aalborg, følte jeg måske, at det var lidt sværere at finde en plads her, fordi vi ikke er lige så synlige heroppe, konstaterer hun og ttilføjer. -	Jeg føler meget, at lige præcis her i Aalborg, der er vi ikke lige så synlige i i forhold til, at vi gemmer os lidt mere. Hvor folk i København skiller sig meget ud både stilmæssigt, men også i forhold til at de er meget mere åbne omkring deres seksualitet, fordi de er lidt længere fremme på den front. Generelt, tror jeg bare, jyderne er lidt mere bange for at vise det her med, at de er anderledes, pointerer Ida-Marie Andersen. Dog kan sjællænderen konstaterer, at der er udvikling i den nordjyske storby, når det kommer til LGTB+-miljøet. -	Jeg synes faktisk, vi har fået ret mange fine initiativer her på det seneste. Vi har blandt andet fået en queer café, og det er sådan et sted, hvor man kan samles omkring det. Og generelt, så har jeg hørt, at der er kommet en hel masse nye initiativer her på det seneste i forhold til sådan steder, hvor man kan møde op som queer person, erkender hun. Se da TV2 Nord var med live fra afterparty i Karolinelund lørdag herunder: Taget godt imod Victoria Agina var også blandt deltagerne lørdag, og hun havde blandt andet fornøjelsen af at gå gennem Aalborgs gader i ro og fred, hvilket for nogle kan lyde som et selvfølge, mens det for andre er stort. -	Vi er simpelthen blevet taget så godt imod af Aalborgs folk. Vi er glade for, at vi kan gå ned ad gaderne i fred og ro, og fejre mangfoldigheden i den her skønne by. Og det vigtigste er jo bare, at det her er for alle. Det er ikke kun LGTB-folk, men det er faktisk en fejring af, at vi allesammen kan være det menneske, vi har lyst til at være, pointerer hun og tilføjer. - Vi skal kunne rumme, vi skal kunne tolerere mere mangfoldighed, vi skal kunne være der for hinanden, og vi skal kunne stå sammen, når det gælder svære tider om at finde sig selv og finde fremtidens identiteter, fastslår hun. Lov til at være den, man er Til dagligt er Victoria Agina bedre kendt som Jonas. Når det kommer til Pride og byen opbakning, har det en stor betydning for hende, da det påvirker hverdagen mere, end man skulle tro. -	Jamen det betyder meget, fordi den accept, man får fra byen, det betyder jo, at jeg kan få lov til at vise, hvem jeg også er, og hvem jeg egentlig også gerne vil vise frem og give lidt kærlighed, når jeg ikke kun er mig selv i dagligdagen, forklarer hun og uddyber. - I dagligdagen, der hedder jeg Jonas og arbejder i IT -branchen, men engang imellem har jeg arbejde som dragqueen, eller tager til Pride, hvor jeg er den her karakter, som hedder Victoria, så kan jeg virkelig få lov til at gå helt amok som den personer, jeg har lyst til at være, afslutter hun.

Referat:
Lørdag var der fuld gang i Aalborgs gader til årets Pride, og det har en stor betydning for mange.